በአዋሽ-ኮምቦልቻ-ወልዲያ የባቡር ፕሮጀክት ላይ የሚፈጸመው ስርቆት አሳሳቢ ደረጃ ላይ መድረሱ ተነገረ
በሁለት ምዕራፎች ተከፍሎ በ1.7 ቢሊዮን ዶላር እየተገነባ ባለው የአዋሽ-ኮምቦልቻ-ወልዲያ ሃራ ገበያ የባቡር ፕሮጀክት ላይ እየተፈጸመ ያለው ስርቆት፣ ከዕለት ወደ ዕለት አሳሳቢ ደረጃ ላይ መድረሱን የፕሮጀክቱ ኃላፊ አስታወቁ፡፡ግንባታው ተጠናቆ በኤሌክትሪክ ኃይል ምክንያት ወደ ሥራ ባልገባው የፕሮጀክቱ የመጀመሪያ ምዕራፍም ሆነ 80 በመቶ በተጠናቀቀው ሁለተኛው ምዕራፍ ላይ በውድ ገንዘብ የተገዙ የተለያዩ ቁሳቁሶች፣ በአካባቢው ነዋሪዎች ዝርፊያ እየተፈጸመበት መሆኑን የገለጹት የአዋሽ-ኮምቦልቻ-ወልዲያ ሃራ ገበያ የባቡር ፕሮጀክት ዋና ሥራ አስኪያጅ አቶ አብዱልከሪም መሐመድ (ኢንጂነር) ናቸው፡፡ለፕሮጀክቱ ሥራ ተብለው የተገጠሙት ስልኮች፣ ለግንኙነት ሥራ የሚያገለግሉ አፕል ካውንተሮች፣ የኤሌክትሪክ መስመርና ከአዋሽ ኮምቦልቻ በመሬት ውስጥ ለውስጥ የተገጠሙት የፋይበር ኬብሎች በአካባቢው አርሶ አደሮችና ሌሎች ግለሰቦች ለቤት መገልገያነት እየተዘረፉ መሆኑን ዋና ሥራ አስኪያጁ ገልጸዋል፡፡ በተናጠል እስከ ሦስትና አራት ሚሊዮን ብር የሚያወጡት እነዚህ መገልገያዎች ለዝርፊያ መጋለጣቸው፣ ነገ ፕሮጀክቱ የኤሌክትሪክ ኃይል አግኝቶ ወደ ሥራ ቢገባም ከባድ ችግር ሊፈጥርበት ይችላል ብለው፣ አሁን ለፕሮጀክቱ የተገጠሙትን ቁሳቁሶች መጠበቅ ፈተና እንደሆነባቸው ለሪፖርተር አስረድተዋል፡፡የአዋሽ-ኮምቦልቻ-ወልዲያ ሃራ ገበያ የባቡር ፕሮጀክት በብዙ ፈተና ውስጥ እያለፈ ያለ ፕሮጀክት መሆኑን የሚናገሩት አብዱልከሪም (ኢንጂነር)፣ ከስርቆቱ ባልተናነሰ ለሥራ የተገጠሙና መሬት ላይ ያሉ ማሽኖች ወደ ሥራ ባለመግባታቸው፣ የመበላሸት ዕድል ያጋጥማቸዋል የሚል ሥጋት እንዳደረባቸውም ገልጸዋል፡፡ የመጀመሪያውና ትልቁ ምዕራፍ ከተጠናቀቀ 18 ወራት እንደተቆጠሩ፣ በኤሌክትሪክ ኃይል አለማግኘት ሳቢያ ፕሮጀክቱን ከገነባው ሥራ ተቋራጭ ጋር ርክክብ እንዳልተፈጸመና ይህም ፕሮጀክቱን ለተጨማሪ ወጪ እንደሚዳርገው ዋና ሥራ አስኪያጁ ጠቁመዋል፡፡‹‹ያፒ መርከዚ የተባለው የፕሮጀክቱ ተቋራጭ የምዕራፍ አንድ ሥራ አጠናቆ እንድንረከበው ቢጠይቀንም፣ ፕሮጀክቱን እስከ ስድስት ወራት በሚደርስ የሙከራና የፍተሻ ጊዜ ካላረጋገጥን መረከብ አንችልም፡፡ በመሆኑም ተቋራጩ ከኃይል ጋር የተያያዘው ሥራ ኃላፊነቱ አለመሆኑን በመግለጽ በተደጋጋሚ ቅሬታ እያቀረበ ነው፤›› ብለዋል፡፡ ከዚህም በተጨማሪም እስካሁን ድረስ ንብረቶችን የሰው ኃይል ቀጥሮ እያስጠበቀ የሚገኘው ተቋራጩ እንደ መሆኑ፣ ይኼን ኃላፊነት ከላዩ ላይ ማውረድ ይፈልጋል ሲሉ አክለዋል፡፡የፕሮጀክቱ ሁለተኛው ምዕራፍም እንዲሁ ከካሳ ክፍያ ጋር በተያያዘ ከፍተኛ ችግር አለበት ተብሏል፡፡ ለፕሮጀክቱ ቅድሚያ ካሳ ተከፍሏቸው የተነሱ የኅብረተሰብ ክፍሎች፣ ከአዲሱ አዋጅ ጋር በማያያዝ የካሳ ክፍያ አንሶናል የሚል ቅሬታ እያቀረቡ ይገኛሉ ሲሉ ዋና ሥራ አስኪያጁ ገልጸዋል፡፡ከኃይል አቅርቦት ጋር በተያያዘ ያለውን ችግር ፈትቶ ወደ ሥራ ለማስገባት እስከ ጠቅላይ ሚኒስትር ጽሕፈት ቤት የደረሰ ችግሩን ለመፍታት እንቅስቃሴ እንደነበረ ያስታወቁት ዋና ሥራ አስኪያጁ፣ ከአንድ ዓመት በፊት የኢትዮጵያ ኤሌክትሪክ ኃይል የኃይል አቅርቦቱን አስተካክሎ ወደ ሥራ ለማስገባት ለአንድ የቻይና ኩባንያ በጨረታ ቢሰጥም ኩባንያው  አለማስረከቡን፣ በዓመት ውስጥ ይከናወናል የተባለው ሥራ እንዳልተጀመረ፣ የሚመለከታቸው አካላትም ለችግሮቹ እልባት እንዲሰጡ ጥያቄ እያቀረቡ እንደሚገኙ ዋና ሥራ አስኪያጁ አስታውቀዋል፡፡